[pic] | EURÓPAI BIZOTTSÁG |

Brüsszel, 2010.4.6.

COM(2010)129 végleges

2010/0071 (NLE)

Javaslat:

A TANÁCS VÉGREHAJTÁSI HATÁROZATA

a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról

(Csak a holland nyelvű szöveg hiteles)

INDOKOLÁS

A JAVASLAT HÁTTERE |

110 | A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikke értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. Hollandia a Bizottság Főtitkársága által 2010. január 29-én iktatott levelében felhatalmazást kért egy olyan eltérő intézkedés alkalmazására a készruhaiparban, amelyet korábban a 2007/740/EK határozattal korlátozott időszakra már engedélyeztek. A 2006/112/EK irányelv 395. cikke (2) bekezdésének megfelelően a Bizottság 2010. február 25-én kelt levelében tájékoztatta a többi tagállamot Hollandia kérelméről. A Bizottság 2010. március 2-án kelt levelében értesítette Hollandiát arról, hogy birtokában van a kérés elbírálásához szükséges valamennyi információnak. |

120 | Háttér-információk A kérelmezett intézkedés, amely a fordított adózási mechanizmus alkalmazására irányul, alapvetően olyan intézkedésnek tekintendő, amelynek célja az adócsalások bizonyos típusainak megelőzése a készruhaiparban. A készruhaipar alvállalkozói között előfordulnak olyan kisvállalkozások, amelyek gyakran bizonyulnak ideiglenes üzleti tevékenységet folytató, az adóhatóság szempontjából nehezen ellenőrizhető és ezért adócsalás elkövetésére alkalmas vállalkozásoknak. Az adókijátszás gyakori módja, hogy az alvállalkozók ügyfelüknek (a fővállalkozónak) az adó levonására feljogosító érvényes számlát állítanak ki, majd nyomtalanul eltűnnek, anélkül, hogy megfizetnék az adóhatóságoknak a kiszámlázott héát. A határozat felhatalmazza a Holland Királyságot arra, hogy olyan rendszert alkalmazzon a készruhaiparban, amely a hozzáadottérték-adónak az adóhatóságok számára történő befizetésére vonatkozó kötelezettséget az alvállalkozóról a készruhát előállító vállalkozásra (a fővállalkozóra) hárítja át. Ezzel összefüggésben a 2007/740/EK tanácsi határozat korábban már felhatalmazta Hollandiát arra, hogy 2009. december 31-ig alkalmazza ezt a héairányelv 193. cikkétől eltérő rendszert. Annak érdekében, hogy fel lehessen mérni egyfelől az eltérő intézkedés, másfelől egyéb tényezők hatását, a határozat arra kötelezte Hollandiát, hogy jelentést nyújtson be az intézkedés hatékonyságáról, valamint a készruhaiparban működő alvállalkozók más tagállamokba történő áttelepülésének esetleges bizonyítékairól. A jelentésből az derül ki, hogy az eltérő intézkedés – a nemzetközi piacon jelentkező fejleményekkel együttesen – jelentős előrelépést eredményezett a hollandiai készruhaiparban előforduló csalások visszaszorításában. Az eltérő intézkedés alkalmazását indokolttá tevő vállalatok száma folyamatosan csökken, a piac fokozatosan stabilizálódik, miközben az adóhatóságok által gyakorolt felügyelet szintje egyre magasabb. Hollandia úgy ítéli meg, hogy az eltérő intézkedés esetleges eltörléséről egy későbbi szakaszban, valószínűleg 2011-ben, az érdekelt felekkel – például a foglalkoztatási felügyelőséggel és a társadalombiztosítási ügyekért felelős szervvel – folytatott konzultációt követően érdemes végleges döntést hozni. Ezért szükséges lenne 2012 végéig kiterjeszteni az eltérő intézkedés időbeli hatályát. Amennyiben Hollandia szükségesnek látná az eltérő intézkedés időbeli hatályának ismételt kiterjesztését, ezt legkésőbb 2012. április 1-jéig kérelmeznie kell, és a kérelemhez új értékelő jelentést kell mellékelnie. |

130 | Meglévő rendelkezések a javaslat által érintett területen A Tanács határozata (2007. november 13.) a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról (a 2007/740/EK tanácsi határozat, HL L 300., 2007.11.17., 71. o.). |

141 | Összhang az Unió egyéb szakpolitikáival és célkitűzéseivel Tárgytalan. |

KONZULTÁCIÓ AZ ÉRDEKELTEKKEL, HATÁSVIZSGÁLAT |

Konzultáció az érdekeltekkel |

219 | Tárgytalan. |

Szakértői vélemények összegyűjtése és felhasználása |

229 | Külső szakértők bevonására nem volt szükség. |

230 | Hatásvizsgálat A végrehajtási határozatra vonatkozó javaslat célja az esetleges héacsalások megakadályozása a készruhaiparban, így a javaslat kedvező hatást gyakorolhat a gazdaságra. Az eltérés szűk tárgyi és időbeli hatálya miatt ugyanakkor ez a hatás mindenképpen korlátozott lesz. |

A JAVASLAT JOGI ELEMEI |

305 | A javaslat összefoglalása A Holland Királyság felhatalmazása a héairányelv 193. cikkétől eltérő intézkedés alkalmazására a fordított adózási mechanizmusnak a készruhaipar egyes ügyleteinél történő alkalmazása tekintetében. |

310 | Jogalap A héairányelv 395. cikke. |

329 | A szubszidiaritás elve A héairányelv 395. cikkével összhangban az említett irányelvtől eltérő intézkedéseket bevezetni kívánó tagállamoknak felhatalmazást kell kapniuk a Tanácstól, ez pedig tanácsi határozat formájában történik. A javaslat ezért megfelel a szubszidiaritás elvének. |

Az arányosság elve A javaslat megfelel az arányosság elvének a következők miatt: |

331 | A határozat egy tagállam számára annak saját kérelme alapján ad felhatalmazást, kötelezettséget tehát nem keletkeztet. |

332 | Mivel az eltérés alkalmazási területe nagyon korlátozott, az egyedi intézkedés arányban áll a kitűzött céllal. |

A jogi aktus típusának megválasztása |

342 | A héairányelv 395. cikke értelmében a hozzáadottérték-adóra vonatkozó közös szabályoktól kizárólag úgy lehet eltérni, ha arra a Tanács a Bizottság javaslata alapján egyhangú döntéssel felhatalmazást ad. Ezenfelül a tanácsi határozat azért is a legmegfelelőbb jogi aktus, mert egy-egy tagállamnak is címezhető. |

KÖLTSÉGVETÉSI VONZATOK |

409 | A javaslatnak nincsenek a közösségi költségvetést érintő vonzatai. |

KIEGÉSZÍTő INFORMÁCIÓK |

Felülvizsgálatra/módosításra/megszüntetésre vonatkozó rendelkezés |

533 | A javaslat megszüntetésre vonatkozó rendelkezést tartalmaz. |

E-3837 |

2010/0071 (NLE)

Javaslat:

A TANÁCS VÉGREHAJTÁSI HATÁROZATA

a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról

(Csak a holland nyelvű szöveg hiteles)

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. Hollandia a Bizottság Főtitkársága által 2010. január 29-én iktatott levelében felhatalmazást kért olyan különleges adóügyi intézkedéseknek a készruhaiparban történő alkalmazására, amelyekre korábban a 2007/740/EK határozattal[2] korlátozott időszakra már engedélyt kapott.

2. A 2006/112/EK irányelv 395. cikke (2) bekezdésének megfelelően a Bizottság 2010. február 25-én kelt levelében tájékoztatta a többi tagállamot Hollandia kérelméről. A Bizottság 2010. március 2-én kelt levelében értesítette a Holland Királyságot arról, hogy birtokában van a kérelem elbírálásához szükséges valamennyi információnak.

3. Az intézkedés lehetővé tenné, hogy Hollandia olyan rendszert alkalmazzon a készruhaiparban, amely az alvállalkozónak az adóhatósággal szemben fennálló hozzáadottértékadó-befizetési kötelezettségét az alvállalkozóról a készruhát előállító vállalkozásra (a fővállalkozóra) hárítja át.

4. Ez a rendszer a múltban hatékony megelőzési eszköznek bizonyult egy olyan ágazatban, ahol az alvállalkozók azonosításával és tevékenységének ellenőrzésével kapcsolatos problémák megnehezítik a hozzáadottérték-adó beszedését. A kérelmezett intézkedés tehát olyan intézkedésnek tekintendő, amelynek célja az adócsalás és az adókikerülés bizonyos típusainak megelőzése a készruhaiparban.

5. A készruhagyártás helyszínének megválasztását befolyásolják az alacsony munkaerőköltségek, és az alvállalkozók könnyen áttelepülnek egyik országból a másikba. Ezért a 2007/740/EK határozat arra kötelezte Hollandiát, hogy kövesse nyomon és értékelje e tényezőknek az eltérő intézkedés hatékonyságára gyakorolt hatását, és erről 2009. július 31-ig tegyen jelentést a Bizottságnak.

6. A szóban forgó jelentés rámutatott, hogy az eltérő intézkedés és a nemzetközi piaci fejlemények eredményeként jelentős előrelépést történt az adócsalások visszaszorításában, és folyamatosan csökkent a 2007/740/EK határozat szerinti fordított adózási eljárás alkalmazását indokolttá tevő készruhaipari vállalatok száma. Következésképpen a hollandiai készruhaipar helyzete fokozatosan stabilizálódik.

7. Annak érdekében, hogy a stabilizációs folyamat teljes mértékben végbemehessen, a Holland Királyság az intézkedés időbeli hatályának korlátozott időtartamra történő újbóli kiterjesztését kérte, és ezzel egyidejűleg bejelentette, hogy az intézkedés esetleges eltörlésére vonatkozóan végleges döntést 2011-ben hoz. Ezért helyénvaló 2012. december 31-ig engedélyezni az eltérést.

8. Amennyiben a Holland Királyság célszerűnek ítéli meg az eltérő intézkedés időbeli hatályának újabb, 2012 utánra történő kiterjesztését, legkésőbb 2012. április 1-jéig be kell nyújtania a Bizottságnak a kiterjesztés iránti kérelmet és egy új értékelő jelentést.

9. Az eltérés nem érinti hátrányosan az Európai Közösségeknek a hozzáadottérték-adóból származó saját forrásait, és nincs hatással a végső felhasználás során kivetett hozzáadottérték-adó összegére sem,

ELFOGADTA EZT A VÉGREHAJTÁSI HATÁROZATOT:

1. cikk

A 2006/112/EK tanácsi irányelv 193. cikkétől eltérve a Holland Királyság felhatalmazást kap arra, hogy 2012. december 31-ig olyan rendszert alkalmazzon a készruhaiparban, amely az alvállalkozónak az adóhatósággal szemben fennálló hozzáadottértékadó-befizetési kötelezettségét az alvállalkozóról a készruhát előállító vállalkozásra (a fővállalkozóra) hárítja át.

2. cikk

Hollandia az intézkedésnek a 2012. év utánra történő kiterjesztésére irányuló esetleges kérelméhez csatolva, legkésőbb 2012. április 1-jéig jelentést nyújt be a Bizottságnak, bemutatva különösen az intézkedés hatékonyságát és a készruhaipari alvállalkozók más országokba történő áttelepülésének bármely egyéb bizonyítékát.

3. cikk

E végrehajtási határozat címzettje a Holland Királyság.

Kelt Brüsszelben, […]-án/-én.

a Tanács részéről

az elnök

[1] HL L 347., 2006.12.11., 1. o. A 2006/138/EK irányelvvel (HL L 384., 2006.12.29., 92. o.) módosított irányelv.

[2] A Tanács 2007. november 13-i határozata a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról (HL L 300., 2007.11.17., 71. o.).